CELEX: 32015D1097
Language: el
Date: 2015-04-08 00:00:00
Title: Απόφαση (ΕΕ) 2015/1097 της Επιτροπής, της 8ης Απριλίου 2015, σχετικά με τη συμβατότητα με το ενωσιακό δίκαιο των μέτρων που προτίθεται να λάβει η Δανία δυνάμει του άρθρου 14 της οδηγίας 2010/13/ΕΕ για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)

8.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 177/54
            
         ΑΠΌΦΑΣΗ (ΕΕ) 2015/1097 ΤΗΣ ΕΠΙΤΡΟΠΉΣ
   της 8ης Απριλίου 2015
   σχετικά με τη συμβατότητα με το ενωσιακό δίκαιο των μέτρων που προτίθεται να λάβει η Δανία δυνάμει του άρθρου 14 της οδηγίας 2010/13/ΕΕ για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2010/13/ΕΕ του Ευρωπαϊκού Κοινοβουλίου και του Συμβουλίου, της 10ης Μαρτίου 2010, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων) (1), και ιδίως το άρθρο 14 παράγραφος 2,
   Έχοντας υπόψη τη γνώμη της επιτροπής που συστάθηκε δυνάμει του άρθρου 29 της οδηγίας 2010/13/ΕΕ,
   Εκτιμώντας τα ακόλουθα:
   
               (1)
            
            
               Η Δανία κοινοποίησε στην Επιτροπή, με επιστολή της 6ης Ιανουαρίου 2015, ορισμένα μέτρα που προτίθεται να λάβει σύμφωνα με το άρθρο 14 παράγραφος 1 της οδηγίας 2010/13/ΕΕ.
            
         
               (2)
            
            
               Η Επιτροπή επαλήθευσε, εντός τριών μηνών από την παραλαβή της ανωτέρω κοινοποίησης, τη συμβατότητα των εν λόγω μέτρων με το ενωσιακό δίκαιο, ιδίως όσον αφορά την αναλογικότητά τους και τη διαφάνεια της εθνικής διαδικασίας διαβούλευσης.
            
         
               (3)
            
            
               Κατά την εξέταση των μέτρων, η Επιτροπή έλαβε υπόψη τα διαθέσιμα δεδομένα για τη δανική αγορά οπτικοακουστικών μέσων, ιδίως όσον αφορά τον αντίκτυπο στην τηλεοπτική αγορά.
            
         
               (4)
            
            
               Ο κατάλογος των εκδηλώσεων μείζονος κοινωνικής σημασίας καταρτίστηκε από τη Δανία με σαφή και διαφανή τρόπο, έπειτα από ευρεία δημόσια διαβούλευση.
            
         
               (5)
            
            
               Με βάση τα λεπτομερή στοιχεία και τα στοιχεία τηλεθέασης που διαβίβασαν οι δανικές αρχές, η Επιτροπή διαπίστωσε ότι ο κατάλογος των σχεδιαζόμενων εκδηλώσεων, ο οποίος καταρτίστηκε σύμφωνα με το άρθρο 14 παράγραφος 1 της οδηγίας 2010/13/ΕΕ, πληρούσε τουλάχιστον δύο από τα ακόλουθα κριτήρια τα οποία θεωρούνται αξιόπιστοι δείκτες της σημασίας των εν λόγω εκδηλώσεων για την κοινωνία: i) ιδιαίτερη ευρεία απήχηση εντός του κράτους μέλους, και όχι απλώς σημασία για όσους συνήθως παρακολουθούν το υπόψη άθλημα ή δραστηριότητα· ii) ευρέως αναγνωρισμένη, διακριτή πολιτιστική σημασία για τον πληθυσμό του κράτους μέλους, ειδικότερα με καταλυτικό ρόλο για την πολιτιστική ταυτότητά του· iii) συμμετοχή της εθνικής ομάδας στην εν λόγω εκδήλωση στο πλαίσιο αγώνα ή διοργάνωσης διεθνούς σημασίας· και iv) το γεγονός ότι η εκδήλωση μεταδίδεται κατά παράδοση από την τηλεόραση δωρεάν και έχει μεγάλη τηλεθέαση.
            
         
               (6)
            
            
               Ο κοινοποιηθείς κατάλογος εκδηλώσεων μείζονος σημασίας για την κοινωνία περιέχει μια σειρά σχεδιαζόμενων εκδηλώσεων, οι οποίες θεωρούνται εκδηλώσεις μείζονος σημασίας για την κοινωνία, όπως οι θερινοί και οι χειμερινοί Ολυμπιακοί Αγώνες. Όπως τεκμηριώνεται από τις δανικές αρχές, οι θερινοί και οι χειμερινοί Ολυμπιακοί Αγώνες έχουν μεγάλη τηλεθέαση και μεταδίδονται κατά παράδοση από την τηλεόραση δωρεάν. Επιπλέον, έχουν ιδιαίτερη ευρύτερη απήχηση στη Δανία, καθώς είναι ιδιαίτερα δημοφιλείς στο ευρύ κοινό και όχι μόνο σε όσους παρακολουθούν συνήθως αθλητικές εκδηλώσεις.
            
         
               (7)
            
            
               Οι τελικοί και ημιτελικοί αγώνες του παγκόσμιου κυπέλλου ποδοσφαίρου ανδρών και το ευρωπαϊκό πρωτάθλημα ποδοσφαίρου ανδρών θεωρούνται επίσης εκδηλώσεις μείζονος σημασίας για την κοινωνία. Ο κατάλογος περιλαμβάνει επίσης όλους τους αγώνες στους οποίους συμμετέχει η εθνική ομάδα της Δανίας σε αυτές τις εκδηλώσεις, καθώς και τους προκριματικούς ποδοσφαιρικούς αγώνες της εθνικής ομάδας της Δανίας. Όπως τεκμηριώνεται από τις δανικές αρχές, οι εν λόγω εκδηλώσεις έχουν μεγάλη τηλεθέαση και μεταδίδονται κατά παράδοση από την τηλεόραση δωρεάν. Επιπλέον, έχουν ιδιαίτερη ευρύτερη απήχηση στη Δανία, καθώς είναι ιδιαίτερα δημοφιλείς στο ευρύ κοινό και όχι μόνο σε όσους παρακολουθούν συνήθως αθλητικές εκδηλώσεις. Στις εκδηλώσεις περιλαμβάνεται η συμμετοχή εθνικής ομάδας σε διεθνές πρωτάθλημα μείζονος σημασίας.
            
         
               (8)
            
            
               Οι τελικοί, οι ημιτελικοί και όλοι οι αγώνες της εθνικής ομάδας της Δανίας, καθώς και οι προκριματικοί αγώνες στους οποίους συμμετέχει η εθνική ομάδα της Δανίας στο παγκόσμιο και στο ευρωπαϊκό πρωτάθλημα χάντμπολ γυναικών έχουν μεγάλη τηλεθέαση και μεταδίδονται κατά παράδοση από την τηλεόραση δωρεάν. Επιπλέον, προκαλούν ιδιαίτερο και μεγάλο ενδιαφέρον στη Δανία, ακόμη και σε τακτικούς θεατές του συγκεκριμένου αθλήματος. Στις εκδηλώσεις περιλαμβάνεται η συμμετοχή εθνικής ομάδας σε διεθνές πρωτάθλημα μείζονος σημασίας. Το ιδιαίτερο και μεγάλο ενδιαφέρον ενισχύεται από το γεγονός ότι η δανική εθνική ομάδα έχει επιτύχει σημαντικές διακρίσεις σε αυτά τα πρωταθλήματα.
            
         
               (9)
            
            
               Οι τελικοί, οι ημιτελικοί και όλοι οι αγώνες στους οποίους συμμετέχει η εθνική ομάδα της Δανίας, καθώς και οι προκριματικοί αγώνες στους οποίους συμμετέχει η εθνική ομάδα της Δανίας στο παγκόσμιο και στο ευρωπαϊκό πρωτάθλημα χάντμπολ ανδρών έχουν μεγάλη τηλεθέαση και μεταδίδονται κατά παράδοση από την τηλεόραση δωρεάν. Επιπλέον, προκαλούν ιδιαίτερο και μεγάλο ενδιαφέρον στη Δανία, ακόμη και σε θεατές που δεν παρακολουθούν συνήθως το συγκεκριμένο άθλημα. Η εθνική ομάδα συμμετέχει σε διεθνές πρωτάθλημα μείζονος σημασίας. Το ιδιαίτερο και μεγάλο ενδιαφέρον ενισχύεται από το γεγονός ότι η δανική εθνική ομάδα έχει επιτύχει σημαντικές διακρίσεις σε αυτά τα πρωταθλήματα.
            
         
               (10)
            
            
               Τα σχεδιαζόμενα μέτρα δεν προχωρούν πέραν των όσων είναι αναγκαία για την επίτευξη του επιδιωκόμενου σκοπού, ήτοι την προστασία του δικαιώματος στην ενημέρωση και την ευρεία πρόσβαση του κοινού σε τηλεοπτικές μεταδόσεις εκδηλώσεων μείζονος σημασίας για την κοινωνία. Το συμπέρασμα αυτό λαμβάνει υπόψη τις πρακτικές λεπτομέρειες μετάδοσης των εν λόγω εκδηλώσεων, τον ορισμό του «εγκεκριμένου ραδιοτηλεοπτικού οργανισμού», τον ρόλο της διαιτησίας στην επίλυση διαφορών που προκύπτουν κατά την εφαρμογή των μέτρων, καθώς και το γεγονός ότι το εκτελεστικό διάταγμα που περιέχει τον κατάλογο των εκδηλώσεων θα ισχύει για εκδηλώσεις για τις οποίες έχουν συναφθεί συμβάσεις αποκλειστικών δικαιωμάτων μετά την έναρξη ισχύος του εκτελεστικού διατάγματος. Ως εκ τούτου, μπορεί να συναχθεί το συμπέρασμα ότι οι επιπτώσεις στο δικαίωμα της ιδιοκτησίας, όπως προβλέπεται στο άρθρο 17 του Ευρωπαϊκού Χάρτη Θεμελιωδών Δικαιωμάτων, δεν υπερβαίνουν αυτές που συνδέονται αναπόσπαστα με την ένταξη των εκδηλώσεων στον κατάλογο που προβλέπεται στο άρθρο 14 παράγραφος 1 της οδηγίας 2010/13/ΕΕ.
            
         
               (11)
            
            
               Για τους ίδιους λόγους, τα δανικά μέτρα φαίνονται αναλογικά ώστε να δικαιολογούν παρέκκλιση από τη θεμελιώδη αρχή της ελεύθερης παροχής υπηρεσιών που προβλέπεται στο άρθρο 56 της Συνθήκης για τη λειτουργία της Ευρωπαϊκής Ένωσης. Το υπέρτερο δημόσιο συμφέρον είναι η διασφάλιση της ευρείας πρόσβασης του κοινού στις τηλεοπτικές μεταδόσεις εκδηλώσεων μείζονος σημασίας για την κοινωνία. Επιπλέον, τα μέτρα που κοινοποίησε η Δανία δεν συνιστούν διάκριση ή αποκλεισμό από την αγορά εις βάρος άλλων ραδιοτηλεοπτικών φορέων κρατών μελών, δικαιούχων δικαιωμάτων ή άλλων οικονομικών φορέων.
            
         
               (12)
            
            
               Τα σχεδιαζόμενα μέτρα είναι επίσης συμβατά με τους κανόνες ανταγωνισμού της Ένωσης. Ο ορισμός των κατάλληλων ραδιοτηλεοπτικών οργανισμών για τηλεοπτική μετάδοση των εκδηλώσεων που παρατίθενται τον κατάλογο βασίζεται σε αντικειμενικά κριτήρια, τα οποία επιτρέπουν πραγματικό και δυνητικό ανταγωνισμό για την απόκτηση των δικαιωμάτων μετάδοσης των εν λόγω εκδηλώσεων. Επιπλέον, ο αριθμός των σχεδιαζόμενων εκδηλώσεων του καταλόγου δεν είναι δυσανάλογος, ώστε να στρεβλώνει τον ανταγωνισμό στις κατάντη αγορές της τηλεόρασης ελεύθερης πρόσβασης και της συνδρομητικής τηλεόρασης. Ως εκ τούτου, μπορεί να συναχθεί το συμπέρασμα ότι οι επιπτώσεις στον ελεύθερο ανταγωνισμό δεν υπερβαίνουν αυτές που συνδέονται αναπόσπαστα με την ένταξη των εκδηλώσεων στον κατάλογο που προβλέπεται στο άρθρο 14 παράγραφος 1 της οδηγίας 2010/13/ΕΕ.
            
         
               (13)
            
            
               Η Επιτροπή ανακοίνωσε στα άλλα κράτη μέλη τα μέτρα που κοινοποίησε η Δανία, και παρουσίασε τα αποτελέσματα της επαλήθευσης που διενήργησε στην επιτροπή που συστήθηκε δυνάμει του άρθρου 29 της οδηγίας 2010/13/ΕΕ. Η επιτροπή εξέδωσε θετική γνώμη,
            
         ΑΠΟΦΑΣΙΖΕΙ:
   Άρθρο μόνο
   1.   Τα μέτρα που προτίθεται να λάβει η Δανία δυνάμει του άρθρου 14 παράγραφος 1 της οδηγίας 2010/13/ΕΕ, τα οποία κοινοποιήθηκαν στην Επιτροπή κατ' εφαρμογή του άρθρου 14 παράγραφος 2 της εν λόγω οδηγίας, είναι συμβατά με το ενωσιακό δίκαιο.
   2.   Τα μέτρα, όπως ελήφθησαν από τη Δανία, δημοσιεύονται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 8 Απριλίου 2015.
      
         
            Για την Επιτροπή
         
         Günther OETTINGER
         
            Μέλος της Επιτροπής
         
      
   
   
      (1)  ΕΕ L 95 της 15.4.2010, σ. 1.
   
      ΠΑΡΑΡΤΗΜΑ
      
         ΔΙΑΤΑΓΜΑ ΣΧΕΤΙΚΑ ΜΕ ΤΗΝ ΑΣΚΗΣΗ ΤΗΛΕΟΠΤΙΚΩΝ ΔΙΚΑΙΩΜΑΤΩΝ ΓΙΑ ΕΚΔΗΛΩΣΕΙΣ ΜΕΙΖΟΝΟΣ ΣΗΜΑΣΙΑΣ ΓΙΑ ΤΗΝ ΚΟΙΝΩΝΙΑ
      
      Κατ' εφαρμογή του τμήματος 90 παράγραφος 1 και του τμήματος 93 παράγραφος 2 του νόμου για τις ραδιοφωνικές και τηλεοπτικές δραστηριότητες, βλέπε ενοποιημένο νόμο αριθ. 255, της 20ής Μαρτίου 2014, ορίζονται τα ακόλουθα:
      ΠΕΔΙΟ ΕΦΑΡΜΟΓΗΣ
      
                  
                     Τμήμα 1.
                  
               
               
                  
                              1.
                           
                           
                              Το διάταγμα καλύπτει τη χρήση εκ μέρους τηλεοπτικών οργανισμών, αποκλειστικών δικαιωμάτων για γεγονότα μείζονος σημασίας για την κοινωνία. Ο όρος «τηλεοπτικός οργανισμός» αναφέρεται σε οργανισμούς παροχής υπηρεσιών προγράμματος σύμφωνα με τα τμήματα 1 και 2 του νόμου περί ραδιοτηλεοπτικών υπηρεσιών.
                           
                        
                              2.
                           
                           
                              Τα αποκλειστικά δικαιώματα για τέτοια γεγονότα δεν επιτρέπεται να χρησιμοποιούνται κατά τρόπο που αποκλείει σημαντική μερίδα του πληθυσμού από την παρακολούθηση των εκδηλώσεων σε απευθείας ή μαγνητοσκοπημένη μετάδοση από τηλεοπτικό σταθμό ελεύθερης πρόσβασης.
                           
                        
            ΕΚΔΗΛΩΣΕΙΣ ΜΕΙΖΟΝΟΣ ΣΗΜΑΣΙΑΣ ΓΙΑ ΤΗΝ ΚΟΙΝΩΝΙΑ
      
                  
                     Τμήμα 2.
                  
               
               
                  Στο παρόν διάταγμα, ως εκδήλωση μείζονος σημασίας για την κοινωνία νοείται ένα αθλητικό γεγονός που πληροί τουλάχιστον δύο από τις ακόλουθες προϋποθέσεις:
                  
                              1.
                           
                           
                              Ενδιαφέρει και άλλα πρόσωπα, εκτός από εκείνα που παρακολουθούν συνήθως το σχετικό άθλημα στην τηλεόραση.
                           
                        
                              2.
                           
                           
                              Ανήκει σε αθλητικό κλάδο που κατέχει παραδοσιακά θέση κεντρικής σημασίας στη δανική αθλητική κουλτούρα.
                           
                        
                              3.
                           
                           
                              Κατά κανόνα παρακολουθείται από πολλούς θεατές.
                           
                        
            
                  
                     Τμήμα 3.
                  
               
               
                  Οι ακόλουθες εκδηλώσεις θεωρούνται μείζονος σημασίας για την κοινωνία:
                  
                              1.
                           
                           
                              Ολυμπιακοί, θερινοί και χειμερινοί, αγώνες: οι αγώνες στο σύνολό τους, συμπεριλαμβανομένων των τελετών έναρξης και λήξης, με την επιφύλαξη του τμήματος 7 παράγραφος 2.
                           
                        
                              2.
                           
                           
                              Παγκόσμιο Κύπελλο και Ευρωπαϊκό Κύπελλο Ποδοσφαίρου, τελική φάση (ανδρών)· όλοι οι αγώνες με δανική συμμετοχή, καθώς και οι ημιτελικοί και τελικοί·
                           
                        
                              3.
                           
                           
                              Παγκόσμιο Κύπελλο και Ευρωπαϊκό Κύπελλο χειροσφαίρισης, τελική φάση (ανδρών και γυναικών)· όλοι οι αγώνες με δανική συμμετοχή, καθώς και οι ημιτελικοί και τελικοί·
                           
                        
                              4.
                           
                           
                              Προκριματικοί αγώνες της Δανίας για το Παγκόσμιο Κύπελλο και το Ευρωπαϊκό Κύπελλο Ποδοσφαίρου (ανδρών)·
                           
                        
                              5.
                           
                           
                              Προκριματικοί αγώνες της Δανίας για το Παγκόσμιο Κύπελλο και το Ευρωπαϊκό Κύπελλο Χειροσφαίρισης (ανδρών και γυναικών).
                           
                        
            ΧΡΗΣΗ ΤΗΛΕΟΠΤΙΚΩΝ ΔΙΚΑΙΩΜΑΤΩΝ
      
                  
                     Τμήμα 4.
                  
               
               
                  Θεωρείται ότι σημαντικό μέρος του κοινού στερείται της δυνατότητας να παρακολουθήσει μια εκδήλωση στην ελεύθερη τηλεόραση, εκτός από τις περιπτώσεις κατά τις οποίες:
                  
                              1.
                           
                           
                              η εκδήλωση μεταδίδεται από τηλεοπτικό κανάλι ή σύνολο καναλιών που λαμβάνονται στους τηλεοπτικούς δέκτες του 90 τοις εκατό του συνόλου των νοικοκυριών με δυνατότητα πρόσβασης εναέρια, δορυφορική, καλωδιακή ή IP/οπτικής ίνας κατά τον χρόνο μετάδοσης, και
                           
                        
                              2.
                           
                           
                              τα νοικοκυριά λαμβάνουν το σήμα της εκδήλωσης δωρεάν, εκτός από
                              
                                          α)
                                       
                                       
                                          τα τέλη άδειας οπτικοακουστικών μέσων·
                                       
                                    
                                          β)
                                       
                                       
                                          ενδεχόμενη συνδρομή σε τηλεοπτικούς φορείς, που παρέχουν το σχετικό κανάλι, στη λιγότερο δαπανηρή δέσμη· ή
                                       
                                    
                                          γ)
                                       
                                       
                                          καταβολή συνδρομητικού τέλους για τη λήψη μόνο του σχετικού καναλιού, σε περίπτωση συνδρομής που δεν απαιτεί συνδρομή σε δέσμη προγραμμάτων.
                                       
                                    
                        
            
                  
                     Τμήμα 5.
                  
               
               
                  
                              1.
                           
                           
                              Ραδιοτηλεοπτικοί οργανισμοί που δεν είναι σε θέση να χρησιμοποιούν αποκλειστικά δικαιώματα για εκδηλώσεις μείζονος σημασίας για την κοινωνία σύμφωνα με τους περιορισμούς στα δικαιώματα χρήσης του τμήματος 1 παράγραφος 2, βλέπε τμήμα 4, και οι οποίοι έχουν αποκτήσει αποκλειστικά δικαιώματα μετάδοσης τέτοιων εκδηλώσεων, βλέπε τμήμα 3, μπορούν να χρησιμοποιούν τα εν λόγω αποκλειστικά δικαιώματα μόνο εφόσον εξασφαλίσουν μέσω συμφωνίας με τον ραδιοτηλεοπτικό οργανισμό ότι σημαντικό μέρος του κοινού δεν εμποδίζεται να παρακολουθήσει τις εκδηλώσεις αυτές σε απευθείας ή ετεροχρονισμένη μετάδοση από τηλεοπτικό σταθμό ελεύθερης πρόσβασης.
                           
                        
                              2.
                           
                           
                              Ραδιοτηλεοπτικοί οργανισμοί που δεν είναι σε θέση να χρησιμοποιούν αποκλειστικά δικαιώματα για εκδηλώσεις μείζονος σημασίας για την κοινωνία σύμφωνα με τους περιορισμούς στα δικαιώματα χρήσης του τμήματος 1 παράγραφος 2, βλέπε τμήμα 4, και οι οποίοι έχουν αποκτήσει αποκλειστικά δικαιώματα μετάδοσης τέτοιων εκδηλώσεων, βλέπε σημείο 3, σε εύθετο χρόνο, και στο μέτρο που ο χρόνος απόκτησης των δικαιωμάτων το επιτρέπει, το αργότερο 6 μήνες πριν από την εκδήλωση, μπορούν να χορηγούν δικαιώματα σε ραδιοτηλεοπτικούς οργανισμούς ή ομάδες τους που είναι σε θέση να χρησιμοποιήσουν αποκλειστικά δικαιώματα για εκδήλωση μείζονος σημασίας για την κοινωνία σύμφωνα με τους περιορισμούς στα δικαιώματα χρήσης του τμήματος 1 παράγραφος 2, βλέπε τμήμα 4, προκειμένου να κριθεί αν υφίστανται οι ραδιοτηλεοπτικοί οργανισμοί ή ομάδες τους που επιθυμούν να συνάψουν συμφωνία με εύλογους όρους αγοράς για μετάδοση της εν λόγω εκδήλωσης, βλέπε παραγράφους 3 και 4 παρακάτω, καθώς και τμήμα 8. Σε περίπτωση που, σύμφωνα με το σημείο 1 του τμήματος 6 παράγραφος 1 είναι δυνατή ετεροχρονισμένη μετάδοση της εκδήλωσης, στις συμφωνίες που προτείνει ραδιοτηλεοπτικός φορέας ή πάροχος υπηρεσιών που δεν είναι σε θέση να κάνει χρήση αποκλειστικών δικαιωμάτων για τέτοια εκδήλωση σύμφωνα με τους περιορισμούς στα δικαιώματα χρήσης του τμήματος 1 παράγραφος 2, βλέπε τμήμα 4, περιλαμβάνεται το δικαίωμα τόσο απευθείας όσο και ετεροχρονισμένης μετάδοσης.
                           
                        
                              3.
                           
                           
                              Τηλεοπτικοί οργανισμοί στους οποίους, βάσει της παραγράφου 1 παραπάνω, έχει προσφερθεί μια συμφωνία για τη μετάδοση εκδηλώσεων μείζονος σημασίας για την κοινωνία, βλέπε τμήμα 3, πρέπει να εκφράσουν το ενδιαφέρον τους για τη σύναψη τέτοιας συμφωνίας εντός 14 ημερών από την παραλαβή γραπτής προσφοράς, η οποία, εκτός από τις προτάσεις σχετικά με τις τιμές και τους λοιπούς όρους της σύμβασης, περιλαμβάνει ειδικές πληροφορίες σχετικά με την εκδήλωση, καθώς και τον τόπο και χρόνο διεξαγωγής της.
                           
                        
                              4.
                           
                           
                              Οι διατάξεις της παραγράφου 1 παραπάνω δεν εφαρμόζονται σε περιπτώσεις κατά τις οποίες ραδιοτηλεοπτικός οργανισμός ή πάροχος μπορεί να αποδείξει ότι δεν υπάρχει ραδιοτηλεοπτικούς οργανισμός ή ομάδες τους που είναι σε θέση να κάνει χρήση αποκλειστικών δικαιωμάτων για εκδήλωση μείζονος σημασίας για την κοινωνία σύμφωνα με το τμήμα 1 παράγραφος 2, βλέπε τμήμα 4, που επιθυμεί να συνάψει συμφωνία με εύλογους όρους για τη μετάδοση της εν λόγω εκδήλωσης.
                           
                        
            
                  
                     Τμήμα 6.
                  
               
               
                  
                              1.
                           
                           
                              Εκδηλώσεις μείζονος σημασίας για την κοινωνία, όπως ορίζονται στο τμήμα 3, πρέπει, κατά κανόνα, να μεταδίδονται απευθείας. Μπορούν, ωστόσο, να μεταδίδονται ετεροχρονισμένα όταν η καθυστέρηση οφείλεται σε αντικειμενικούς παράγοντες, π.χ.
                              
                                          1.
                                       
                                       
                                          η εκδήλωση διεξάγεται τη νύχτα (24.00 έως 06.00 ώρα Δανίας)·
                                       
                                    
                                          2.
                                       
                                       
                                          η εκδήλωση αποτελείται από πολλές παράλληλες εκδηλώσεις, όπως οι Ολυμπιακοί Αγώνες, ή
                                       
                                    
                                          3.
                                       
                                       
                                          η απευθείας μετάδοση προϋποθέτει επαναπρογραμματισμό της μετάδοσης άλλων εκδηλώσεων μείζονος σημασίας για την κοινωνία από τις αναφερόμενες στο τμήμα 3.
                                       
                                    
                        
                              2.
                           
                           
                              Ετεροχρονισμένη μετάδοση εκδηλώσεως μείζονος σημασίας για την κοινωνία, κατά κανόνα, μεταδίδεται εντός 24 ωρών από τη διεξαγωγή της.
                           
                        
                              3.
                           
                           
                              Οι διατάξεις των παραγράφων 1 έως 2 παραπάνω δεν εφαρμόζονται όταν μεταδίδεται εκδήλωση κατ' εφαρμογή του τμήματος 5 παράγραφος 4.
                           
                        
            
                  
                     Τμήμα 7.
                  
               
               
                  
                              1.
                           
                           
                              Εκδηλώσεις μείζονος σημασίας για την κοινωνία, όπως ορίζονται στο τμήμα 3, μεταδίδονται στο σύνολό τους, με την επιφύλαξη της παραγράφου 2 παρακάτω.
                           
                        
                              2.
                           
                           
                              Η μετάδοση των θερινών και χειμερινών Ολυμπιακών Αγώνων, βλέπε τμήμα 3 σημείο 1, μπορεί να περιοριστεί σε ευρεία και αντιπροσωπευτική κάλυψη σε σημαντικό χρονικό διάστημα της εκδήλωσης στο σύνολό της, υπό μορφή αποσπασμάτων που αντικατοπτρίζουν επαρκώς το πλήρες εύρος των αθλημάτων και των συμμετεχουσών χωρών. Δίδεται επίσης έμφαση στη δανική συμμετοχή και σύμφωνα με τους όρους που προβλέπονται στο τμήμα 2. Οι τελετές έναρξης και λήξης μεταδίδονται απευθείας στο σύνολό τους, με την επιφύλαξη του τμήματος 6. Μέρη των Ολυμπιακών Αγώνων που δεν μεταδίδονται στο πλαίσιο της πρώτης και της δεύτερης παραγράφου μπορούν να μεταδοθούν από τηλεοπτικούς σταθμούς που δεν πληρούν τις απαιτήσεις του τμήματος 4.
                           
                        
                              3.
                           
                           
                              Οι διατάξεις των παραγράφων 1 και 2 παραπάνω δεν εφαρμόζονται στη μετάδοση εκδηλώσεων κατ' εφαρμογή του τμήματος 5 παράγραφος 4.
                           
                        
            ΛΟΙΠΕΣ ΔΙΑΤΑΞΕΙΣ
      
                  
                     Τμήμα 8.
                  
               
               
                  Περιπτώσεις διαφωνίας που αναφέρονται στη συμφωνία βάσει του τμήματος 5 παράγραφοι 1-3, για τη μετάδοση εκδηλώσεων μείζονος σημασίας για την κοινωνία, συμπεριλαμβανομένων διαφωνιών περί τιμής, επιλύονται με διαιτησία, βλέπε νόμο περί διαιτησίας.
               
            
                  
                     Τμήμα 9.
                  
               
               
                  Το Υπουργείο Πολιτισμού θα αξιολογήσει το διάταγμα το αργότερο τρία έτη μετά την έναρξη ισχύος του. Η αξιολόγηση θα περιλαμβάνει τις εξελίξεις στις μορφές διανομής και συζητήσεις με τα ενδιαφερόμενα μέρη.
               
            ΠΑΡΑΒΑΣΗ
      
                  
                     Τμήμα 10.
                  
               
               
                  
                              1.
                           
                           
                              Παραβάσεις του τμήματος 1 παράγραφος 2, του τμήματος 5 παράγραφοι 1 και 2, του τμήματος 6 παράγραφοι 1 και 2, καθώς και του τμήματος 7 παράγραφοι 1 και 2 τιμωρούνται με πρόστιμο.
                           
                        
                              2.
                           
                           
                              Εταιρείες κ.λπ. (νομικά πρόσωπα) μπορούν να υπέχουν ευθύνη δυνάμει του κεφαλαίου 5 του Ποινικού Κώδικα.
                           
                        
            
                  
                     Τμήμα 11.
                  
               
               
                  
                              1.
                           
                           
                              Σύμφωνα με το τμήμα 50 παράγραφος 1 σημείο 1 του νόμου για τις ραδιοφωνικές και τηλεοπτικές δραστηριότητες, άδεια προγράμματος που εκδίδεται σύμφωνα με το τμήμα 45 του εν λόγω νόμου μπορεί να ανακληθεί προσωρινά ή μόνιμα εάν ο κάτοχος προβεί σε κατάφωρη ή επαναλαμβανόμενη παράβαση του νόμου ή διατάξεων που θεσπίζονται δυνάμει του.
                           
                        
                              2.
                           
                           
                              Σύμφωνα με το τμήμα 50 παράγραφος 2 σημείο 1 του νόμου περί ραδιοτηλεοπτικών εκπομπών, το Ραδιοτηλεοπτικό Συμβούλιο μπορεί να λάβει απόφαση σχετικά με την προσωρινή ή μόνιμη διακοπή των υπηρεσιών του προγράμματος κατ' εφαρμογή του τμήματος 47 του νόμου εάν ο καταχωρισμένος οργανισμός προβεί σε κατάφωρη ή επαναλαμβανόμενη παράβαση του νόμου ή διατάξεων που θεσπίζονται δυνάμει του.
                           
                        
            ΕΝΑΡΞΗ ΙΣΧΥΟΣ
      
                  
                     Τμήμα 12.
                  
               
               
                  Το παρόν διάταγμα αρχίζει να ισχύει την 1η Μαΐου 2015 και εφαρμόζεται σε εκδηλώσεις, για τις οποίες έχει συναφθεί συμφωνία σχετικά με τη χρήση αποκλειστικών δικαιωμάτων μετά την ημερομηνία αυτή.
               
            Υπουργείο Πολιτισμού, 19 Απριλίου 2015.
      Marianne JELVED/Lars M. BANKE